b'\n_START_ARTICLE_\nMali pes (ozvezdje)\n_START_SECTION_\nAntika\n_START_PARAGRAPH_\n\xc4\x8ceprav je ozvezdje mo\xc4\x8dno povezano s klasi\xc4\x8dno gr\xc5\xa1ko uranografijo, izhajajo prvi viri \xc5\xbee iz Mezopotamije. Prokijon in Gomesijo so na ti. plo\xc5\xa1\xc4\x8di "Tri zvezde vsakega [meseca]" iz okoli 1100 pr. n. \xc5\xa1t. imenovali MA\xc5\xa0.TAB.BA ali "dvoj\xc4\x8dka". Na kasnej\xc5\xa1i plo\xc5\xa1\xc4\x8di MUL.APIN se isto ime uporablja za pare zvezd \xcf\x80\xc2\xb3 in \xcf\x80\xe2\x81\xb4 Oriona ter \xce\xb6 Dvoj\xc4\x8dkov in \xce\xbe Oriona. Tudi pomen izraza MA\xc5\xa0.TAB.BA se je razvil, in sicer v bo\xc5\xbeanska dvoj\xc4\x8dka Lulala in Lataraka, ki sta na nasprotni strani neba kot babilonski mitolo\xc5\xa1ki "pravi pastir nebes" Papsukal. Mali pes se v MUL.APIN-u imenuje tudi DAR.LUGAL, kar pomeni "zvezda, ki stoji za njo" in kot ozvezdje predstavlja petelina. Morda pa se je ime nana\xc5\xa1alo na ozvezdje Zajca. Ozvezdje DAR.LUGAL se je v Babiloniji imenovalo tudi\xc2\xa0DAR.MU\xc5\xa0EN and DAR.LUGAL.MU\xc5\xa0EN. Malega psa so akadski astronomi imenovali tarlugallu._NEWLINE_Mali pes je eno od 48 ozvezdij iz Ptolemajevega dela Amalgest (2. stoletje), kjer je definiran kot specifi\xc4\x8den vzorec (asterizem), saj je Ptolemaj povezal zgolj dve zvezdi, kar \xc5\xa1e ne omogo\xc4\x8da prepoznave neke podobe/figure.\xc2\xa0Stari Grki so ga imenovali Prokijon (\xcf\x80\xcf\x81\xce\xbf\xce\xba\xcf\x85\xcf\x89\xce\xbd), kar pomeni "pride pred Psom (zvezdo Sirij)", kar so Cicero in drugi prevedli v Antecanis in Praecanis. Opisali so ga \xc5\xa1e z besedami parvus, minor, minusculus\xc2\xa0("majhen" zaradi medlosti),\xc2\xa0septentrionalis\xc2\xa0("severni" zaradi lege severno od Velikega psa), primus\xc2\xa0(ker vzhaja "prvi") in sinister\xc2\xa0(vzhaja na "levo").\xc2\xa0_NEWLINE_V gr\xc5\xa1ki mitologiji je Mali pes v\xc4\x8dasih povezan z Teume\xc5\xa1ko lisico, ki je lahko prehitela vsakogar. Zevs jo je skupaj z lovskim psom Lelapsom, ki je vedno ujel svoj plen, spremenil v kamen in postavil v nebesa. Lelaps je danes ozvezdje Velikega, Teume\xc5\xa1ka lisica pa Malega psa.\xc2\xa0Eratosten ga je povezal z Orionom, Higin pa s psom Maerom nesre\xc4\x8dnega atenskega vinarja Ikarija.\xc2\xa0Ikarij je dal svojim prijateljem prvi\xc4\x8d okusiti vino. Lastno pijanost so razumeli kot poskus zastrupitve, zato so Ikarija ubili. Maer je na\xc5\xa1el njegovo truplo instekel k Ikarijevi h\xc4\x8derki Erigoni. Zaradi neznanske \xc5\xbealosti sta si vzela \xc5\xbeivljenje. Vsi trije so bili postavljeni na nebo\xcb\x90 ona kot Devica, Ikar pa kot Volar. Kot nagrada za zvestobo je bil pes postavljen na obre\xc5\xbeje Mle\xc4\x8dne ceste, za katero so verjeli, da je nebe\xc5\xa1ka reka, kjer ne bo nikoli trpel od \xc5\xbeeje. Higin je v svojih pisanjih mit nekako zmedel, saj je napisal, da so morilci pobegnili na otok Kea, ki ga je za kazen prizadela bolezen in lakota, ki ju je pripisal \xc5\xbego\xc4\x8di "zvezdi Psa" Siriju (Prokijon iz Malega psa je zamenjal s Sirijem iz Velikega psa). Ko je kralj otoka Kea prosil boga Apolona, svojega o\xc4\x8deta, za re\xc5\xa1itev otoka, mu je ta svetoval molitev k Zevsu. Zevs je na otok poslal etezijski veter, ki piha vsako leto 40 dni in hladi Gr\xc4\x8dijo in njene otoke med vro\xc4\x8dimi poletnimi "pasjimi dnevi". Sve\xc4\x8deniki na otoku so vsako leto pred vzhajanjem pasje zvezde Sirija opravljali obredna \xc5\xbertvovanja._NEWLINE_Srednjeve\xc5\xa1ki arabski arstonomi so videli Malega psa (arabsko al-Kalb al-Asghar) kot psa; Ali Sufi je v svoji Knjigi o nepremi\xc4\x8dnih zvezdah vklju\xc4\x8dil diagram ozvezdja z upodobitvijo psa.\xc2\xa0Razlika med gr\xc5\xa1kim in arabskim videnjem ozvezdja je v zvezdi Mirzam, ki jo je Ali Sufi vklju\xc4\x8dil kot pasjo ovratnico, s \xc4\x8dimer je bila del ozvezdij Malega psa in Oriona, h kateremu danes pripada. Arabski imeni za zvezdi Prokijon in Gomejsa se nana\xc5\xa1ata na bli\xc5\xbeino Siriju. Prokijon so imenovali "sirski Sirij" (ash-Shi\'ra ash-Shamiya), Gomejso pa "Sirij s kalnimi o\xc4\x8dmi" (ash-Shira al-Ghamisa).\xc2\xa0Tunizijski pastirji so se po \xc5\xa1estih ozvezdjih orientirali na prehod suhe, vro\xc4\x8de sezone. Ozvezdje Merzem\xc2\xa0je vklju\xc4\x8devalo zvezde iz Malega ter Velikega psa in je glasnik dveh tednov vro\xc4\x8dega vremena._NEWLINE_Srari Egip\xc4\x8dani so imeli ozvezdje za upodobitev Anubisa, boga-\xc5\xa1akala._NEWLINE_Druga predlagana imena za ozvezdje so bila tudi Fovea\xc2\xa0(jama), Morus\xc2\xa0("sikamina", verjetno murva), Felis\xc2\xa0(ma\xc4\x8dka; kontrast z Velikim psom, ki so ga okraj\xc5\xa1ali v Canis,\xc2\xa0"pes", da bi bilo imena ozvezdij la\xc5\xbeje vpisati v karte), povezali pa so ga tudi s psom iz apokrifov Stare zaveze.\xc2\xa0Zgodi se, da se Malega psa zamenja za Velikega in se mu da ime Canis Orionis\xc2\xa0(Orionov pes).\n_START_SECTION_\nV drugih kulturah\n_START_PARAGRAPH_\nV kitajski astronomi le\xc5\xbeijo zvezde Malega psa v Ju\xc5\xbenem cinobernem pti\xc4\x8du (\xe5\x8d\x97\xe6\x96\xb9\xe6\x9c\xb1\xe9\x9b\x80, N\xc3\xa1n F\xc4\x81ng Zh\xc5\xab Qu\xc3\xa8). Prokijon, Gomesija in Eta Psa tvorijo asteizem Ju\xc5\xbena reka (N\xc3\xa1nh\xc3\xa9).\xc2\xa0Skupaj z\xc2\xa0ustreznikom Severno reko (Beihe, Kastor in Poluks) ju povezujejo s "Stra\xc5\xbearskimi vrati". Skupaj z zvezdami \xce\xb6 Raka in 8 Raka, 6 Velikega psa in 11 Malega psa tvorijo asterizem\xc2\xa0Shuiwei, ki pomeni "Vodni nivo". Le-ta tvori z dodatnimi zvezdami iz ozvezdja Dvoj\xc4\x8dka\xc2\xa0"Uradnika, ki\xc2\xa0uravnava poplavne vode" ali "Ozna\xc4\x8devalec vodnega nivoja".\xc2\xa0Sosednja Koreja prepoznava \xc5\xa1tiri zvezde iz Malega psa kot drugo ozvezdje - "Polo\xc5\xbeaj vode". To ozvezdje se nahaja v Rde\xc4\x8dem pti\xc4\x8du na ju\xc5\xbenem delu neba._NEWLINE_Polinezijska ljudstva ga niso videla kot ozvezdje, Prokijon pa je vseeno dobil ime, saj so ga smatrali za pomembnega; na oto\xc4\x8dju Tuamotu je bil znan kot Hiro\xc2\xa0"zavit kot nit iz kokosovega vlakna" in Kopu-nui-o-Hiro ("Hirov veliki trebuh"), kar je ime za celotno sodobno ozvezje ali pa samo za Prokijon. Druga imena so \xc5\xa1e Vena\xc2\xa0(boginja) na Mangaii,\xc2\xa0Puanga-hori\xc2\xa0(la\xc5\xbeni Puanga\xc2\xa0- Rigel) na Novi Zelandiji, na Dru\xc5\xbebenih otokih imenujejo Prokijon Ana-tahua-vahine-o-toa-te-manava\xc2\xa0(Aster, sve\xc4\x8denica pogumnega srca, metafori\xc4\x8dno "steber govorni\xc5\xa1ke spretnosti").\xc2\xa0Ljudstvo Wardaman iz avstralskega Severnega teritorija imenuje Prokijon in Gomesijo Magum in Gurumana, \xc4\x8dloveka, ki sta se med "sanjskim \xc4\x8dasom" spremenila v evkalipta. \xc4\x8ceprav se jima je ko\xc5\xbea spremenila v lubje, sta s \xc5\xa1elestenjem listov govorila kot s \xc4\x8dlove\xc5\xa1kim glasom._NEWLINE_Azte\xc5\xa1ki koledar je povezan s kozmologijo. Zvezde Malega psa so bile skupaj z nekaterimi zvezdami Oriona in Dvoj\xc4\x8dkov sklopljene v asterizem, povezan z dnevom, imenovanim "Voda".'